google/wiki40b huggingface dataset:
Andestamatud needused

Andestamatud needused on J. K. Rowlingu romaanisarjas "Harry Potter" needused, mida kasutades võidab inimene Alastor Moody sõnade kohaselt "üheotsapileti Azkabani".
Andestamatute needuste lausumise seadustas Bartemius Crouch Voldemorti esimesel võimuhaaramisperioodil, kusjuures needusi tohtis kasutada vaid Voldemorti ja tema surmasööjate vastu. Hiljem oli nende needuste kasutamise eest karistuseks eluaegne vangistus.
Needuseid on kolm: Avada Kedavra, Cruciatuse needus ja Imperiuse needus.

Imperiuse needus

Loitsimissõnaks on "Imperio". Imperiuse needust kasutatakse ohvri tahte allutamiseks enda omale. Nii teeb ohver seda, mida tal kästakse teha, ega mõtle, kas need toimingud on kooskõlas tema enda soovidega. Imperiuse needusele on võimalik õppida vastu hakkama.
Imperiuse needust kasutasid surmasööjad ja Voldemort tihti selleks, et panna inimesi endaga koostööd tegema. Seda tõika kasutasid pärast Voldemorti esimest võimulolekut ära endised surmasööjad, kes karistusest pääsemiseks väitsid, et tegutsesid Imperiuse needuse mõju all, ehkki liitusid tegelikult Voldemortiga vabatahtlikult.
Sarja neljandas osas ("Harry Potter ja tulepeeker") kasutab professor Moody (kes tegelikult oli Voldemorti teener Bartemius Crouch juunior) Imperiuse needust oma õpilaste peal, et õpetada neid sellele vastu seisma.
Sarja seitsmendas osas ("Harry Potter ja surma vägised") kasutab Harry Imperiuse needust härjapõlvlase peal, et too teda Gringottsi sissepääsemisel aitaks.

Cruciatuse needus

Loitsimissõnaks on "Crucio". Cruciatuse needus on piinamisneedus, millega põhjustatakse oma ohvrile tohutut valu. Cruciatuse needusega piinas Bellatrix Lestrange Neville Longbottomi auroritest vanemaid, kuni nad valust hulluks läksid.
Cruciatuse needuse toimimiseks peab needuse lausuja tõeliselt tahtma, et tema ohver kannataks. Nii ei põhjusta Harry Potteri lausutud Cruciatuse needus sarja viiendas osas ("Harry Potter ja Fööniksi ordu") Bellatrix Lestrange'ile erilist valu, kuna see lähtub vaid õiglasest vihast, mitte aga soovist kannatusi põhjustada.

Avada Kedavra

Avada Kedavra ehk tapmisneedus on andestamatutest needustest kõige hullem ning on ohvrile surmav.
Ainus teadaolev tapmisneeduse üleelanu on Harry Potter. Lord Voldemort üritas väikest Harryt  selle needusega tappa, nagu ta oli tapnud tema vanemad. Kuid aastane Harry elas needuse üle, pääsedes vaid välgunoolekujulise armiga otsaesisel. Seetõttu sai Harry ka juba maast-madalast endale hüüdnime "Poiss, kes jäi ellu". Teist korda pääses ta surmast 7. osas, seda tänu sellele, et ta oli ise üks Voldemorti varikätkidest ja enda tehtud varikätke ei saa purustada.
Avada Kedavra needusega tapeti Harry Potteri sõber Cedric Diggory, tema ristiisa Sirius Black ja Harry Potteri kaitsja Albus Dumbeldore.
2S3 Akatsija

152mm liikursuurtükk 2S3 Akatsia on Nõukogude Liidus (Venemaal) külma sõja ajal valmistatud soomustatud liikurhaubits. On jätkuvalt relvastuses.

Ajalugu

2S3 oli vastukaaluks USA selleaegsele liikurhaubitsale M109. Haubitsa väljatöötamist alustati 1967. a suvel. Peakonstruktor oli G. Jefimov. Laskeseade D-22 kohaldati välihaubitsalt D-20, veermik GM-123 õhutõrjeraketisüsteemilt Krug. Esimesed 2 eksemplari valmisid juba 1968, kuid 1969. aastani kestnud testide tulemusena avastati puudujääke. Probleemid lahendati ja esimesed seeriahaubitsad valmisid 1970 a. lõpul. Relvastusse võeti vägedes ametlikult 1971. a. Lääne vaatlejate poolt märgati esmakordselt 1973 ja sai NATO nimetuseks M1973. 1975. ja 1987. a haubitsat moderniseeriti. 
Tootmine lõpetati 1993; vaid 2000. a valmistati 155mm eksportversioon. Moodsa sõjanduse tingimustes jäi ebapiisavaks (jäi ka alla NATO haubitsatele) relva efektiivne laskekaugus. Järeltulijaks sai liikurhaubits Msta-S. Siiski on Akatsiad veel relvastuses, sest uuemaid haubitsaid pole suudetud piisavalt toota.
Akatsiad on osalenud edukalt mitmetes relvakonfliktides, sealhulgas Nõukogude Liidu-Afganistani sõjas, Tšetšeenia sõdades ja Venemaa-Gruusia sõjas.

Kasutus

2S3 on relvastuses vähemalt 15 riigis. Enamus on Venemaal (u 1400 + u 1600 ladudes), Ukrainas (u 500) ja Valgevenes (u 165). Vene motolaskurbrigaadi suurtükiväepataljonis on tavaliselt 18 Akatsiat.
Viti mõis

Viti mõis (saksa keeles Wittenpöwel) oli rüütlimõis Harku vallas; Vääna mõisa kõrvalmõis.
Mõis moodustati 1630. aastal ja esimene omanik oli Hermann Witt, kelle järgi mõis ka nime sai.
1893–1899 oli mõisa valitsejaks Eduard Vilde isa. Kirjanik ise viibis mõisa valitsejamajas sagedasti.
Rainer Sarnet

Rainer Sarnet (sündinud 3. märtsil 1969 Rakveres) on Eesti filmi- ja teatrilavastaja. 
Õppis Rakvere 3 Keskkoolis. Lõpetas Tallinna Pedagoogikaülikooli filmirežii eriala 1998. Töötanud animastuudios Stuudio B, filminud reklaame,1993-1995 avaldas koos Rein Pakuga  ajalehtedes Hommikuleht ja Nelli Teataja koomikseid, kirjutanud arvustusi ja töötanud copywriter'ina.
Humboldti maakond (Nevada)

Humboldti maakond (Humboldt County) on maakond USA-s Nevada osariigis. Geograafilised koordinaadid on 41° 24′ N, 118° 7′ W.
Maakonna halduskeskus on Winnemucca.
Maakonna pindala on 25 014 km², millest 26 km² moodustab veepindala.
Elanike arv oli 2010. aasta rahvaloenduse järgi 16 258. Aastal 2000 oli elanikke 16 106.

Ajalugu

Humboldti maakond on Nevada vanim maakond (moodustatud 1856). Maakond on nime saanud Humboldti jõe järgi, mis omakorda on nime saanud saksa loodusteadlase Alexander von Humboldti järgi. 1861 oli esimene maakonna halduskeskus Unionville. Pärast kaevandusbuumi lõppemist sai halduskeskuseks Winnemucca.
Uus-Jaani kalmistu

Uus-Jaani kalmistu on kalmistu Tartus.
Kalmistu asub Puiestee tänava ääres Vana-Peetri kalmistust linna pool, piirnedes jõe pool Kalmistu paljandiga. 
Esimesed matused Uus-Jaani kalmistule pärinevad aprillist 1890. Esialgu nimetati seda uueks saksa koguduse surnuaiaks.
Galina Kruberg

Galina Kruberg (15. detsember 1923 Tallinn – 17. juuli 2013 Toronto) oli Kanada keeleteadlane (slavist).
Ta lõpetas 1941. aastal Tallinna 4. Keskkooli. Suure põgenemise ajal 1944. aastal läks ta Saksamaale.
Ta õppis aastatel 1944–1949 Viini Ülikoolis ja lõpetas selle 1949. aastal slavistina. Pärast seda lahkus ta Kanadasse.
Ta õppis aastatel 1955–1958 McMasteri Ülikoolis ja lõpetas selle 1958. aastal bakalaureusekraadiga slavistina ning aastatel 1958–1961 Toronto Ülikoolis ja lõpetas selle 1961. aastal magistrikraadiga samuti slavistina. 
Ta oli Eesti Naisüliõpilaste Seltsi liige.
Ta oli aastatel 1962–1989 Toronto Ülikoolis õppejõud vene keele alal.
Põhjanael

Nimi

Põhjanaela traditsiooniline ladinakeelne nimi on Stella Polaris ehk Polaris. 
Astronoomias on tähe süstemaatiline nimi α Ursae Minoris (lühendatult α UMi või Alpha UMi.
Teised tähistused on 1 UMi, HD 8890 ja HR 424.

Põhjanael taevakehana

Põhjanael on kolmiktäht, mille koosseisus on Polaris A, Polaris Ab ja Polaris B. Tema absoluutne heledus on –4,6ᴹ ja keskmine näiv heledus 2,005ᵐ ning kaugus Päikesesüsteemist 432 ± 7 valgusaastat. 
Polaris A on F7 Ib-II spektriklassi ülihiid, mis on Päikesest umbes 2000 korda heledam. Põhjanael on jõudnud täheevolutsiooni perioodi, kus tähe temperatuur, mõõtmed ja heledus muutuvad suhteliselt kiiresti. Praegu on täht aeglaselt muutumas sinisest ülihiiust väga suurte mõõtmetega punaseks ülihiiuks, hetkel on ta kollane-valge ülihiid. Põhjanael on ka meile lähim klassikaliste tsefeiidide hulka kuuluv täht, tema heledus muutub korrapäraselt perioodiga 3,97 päeva, nii periood kui amplituud muutuvad aeglaselt. Heleduse pulsatsioonide amplituud oli 2004 aastal 0,04ᵐ.
Polaris Ab on F6V spektriklassi kääbustäht, mis tiirleb umbes 18,5 astronoomilise ühiku kaugusel ümber Polaris A tiirlemisperioodiga umbes 30 aastat. Tema näiv heledus on 9,2ᵐ. Polaris Ab massiks on Hubble'i nimelise kosmoseteleskoobiga määratud 1,26 ± 0,14 Päikese massi.
Polaris B on heledaim tuntud kaaslastest, tema näiv heledus on 8,2ᵐ. Tegu on Päikesest veidi kuumema kollase kääbustähega, mille spektriklass on F3V. Polaris B kaugus Põhjanaelast on 18,5 kaaresekundit, taevasfääri tasandisse projitseeritud orbiidi raadius on 2000 astronoomilist ühikut. Seda Põhjanaela kaaslast on võimalik vaadelda juba üsna väikese teleskoobiga.
Pärtel Haliste

Pärtel Haliste (kuni 1928 Pärtel Bauman; 9/21. märts 1890 Hageri, Harjumaa – 10. juuni 1944 Soome laht) oli eesti klassikaline filoloog,
Ta lõpetas 1916. aastal Peterburi Ülikooli.
Sügisel 1919 valiti ta Tartu Ülikooli kreeka ajaloo ja arheoloogia dotsendiks. Alates 1926. aastast oli ta kreeka filoloogia professori kohusetäitja. Alates 1925. aastast juhtis ta didaktilis-metoodilises seminaris vanade keelte osakonda. Pärast 1929. aastat luges ta ka valitud ladina autorite interpretatsiooni koos stilistikaharjutustega.
1937. aastal valiti ta samal alal erakorraliseks professoriks.
Pál Teleki

Krahv Pál Teleki (1. november 1879 Budapest – 3. aprill 1941 Budapest) oli Ungari poliitik ja ühiskonnategelane.
Ta oli 19. juulist 1920 kuni 14. aprillini 1921 ja 16. veebruarist 1939 kuni 3. aprillini 1941 Ungari peaminister.
Ta oli Ungari Teaduste Akadeemia liige.
Ta oli Ungari skaudiliikumise juhte.
1931 otsustati talle anda Eesti Punase Risti mälestusmärgi I järgu I aste ja 1933 Kotkaristi I klassi teenetemärk.
Eesti Rahvatantsuansamblite Liit

Eesti Rahvatantsuansamblite Liit on rahvatantsuansambleid ühendav organisatsioon. See liit on Eesti Rahvatantsu ja Rahvamuusika Seltsi üks alaliitusid.
Alaliit moodustati 2011. Alaliitu kuuluvad järgmised kollektiivid: Kuljus, Leigarid, Tarvanpää, Tarbatu, Sõprus, Kajakas ja Kullaketrajad.
Avenged Sevenfold

Ajalugu

Avenged Sevenfold loodi ajal, mil asjaosalised käisid keskkoolis. Esimene albumi, "Sounding the Seventh Trumpet" salvestamise ajal olid ansambli liikmed 18-aastased. Nende järgmine album, "Waking the Fallen", pälvis juba positiivse hinnangu ajakirjas Rolling Stone.
"City of Evil", mis anti välja 7. juunil 2005, liigub hardcore'ist / metalcore'ist kõrvale ja lisab rohkem metal-heli, arvatavasti selliste ansamblit mõjutanud bändide nagu Pantera, Metallica, Misfits ja Guns N' Roses eeskuju tõttu. Paljudes väljaannetes on ansambli stiilina nimetatud metal'it, metalcore'i ja hard rock'i, kuid ansambli liikmed ise väidavad, et nad on metal-ansambel ning nende muusikal pole metalcore'iga mingit muusikalist sarnasust.
"City of Evili" salvestamise ajal on Matt Shadowsi hääletoon muutunud, see on rohkem keskendunud meloodilisele laulmisele erinevalt varasemast hardcore-karjumisest, mis on tingitud bändi muusikalise suuna muutumise pärast. Nimelt ütles Matt enne esimese albumi tegemist, et ta soovib selle teha karjudes, teise albumi aga pooleldi karjudes ja pooleldi lauldes, kolmanda juba ainult lauldes. Kuulujutud, et Matt enam ei karju, sest ta ei suuda (pärast häälepaelte operatsiooni teise albumi väljaandmise järel), ei vasta tõele.
Neljas album, mis anti välja 2007. aastal, kannab ansambli enda nime: "Avenged Sevenfold". Zacky Vengeance on selle albumi kohta öelnud: "Tänu sellele albumile me võib-olla kaotame palju oma fänne, kes ei talu seda uut suunda, kuid me leiame kindlasti uusi fänne juurde." Nimelt on plaadil mõned lood, mis erinevad bändi varasemast loomingust kardinaalselt: "A Little Piece Of Heaven" on 6/4 taktimõõdus salmiosaga lugu, mida saadab kitarride asemel sümfooniaorkester ja taustal on bändiliikmete hüüded. "Dear God" on aga kantriballaad, kus kasutatakse akustilisi kitarre, bandžot ja steel-kitarri.
Ansambli nimi on inspireeritud Piiblist, Kaini ja Aabeli jutustusest, kus Kain on karistatud üksi ja kannatades pagulasena elama. Igaüks, kes proovib Kaini päästa tema kannatustest, saaks "Avenged Sevenfoldiks" ('seitsmekordselt kättemakstuks') ehk kannaks seitse korda raskemat karistust kui Kain. Piibli sisu on kasutatud ka lugudes, nagu "Chapter Four" ja "Beast and the Harlot".
Laulu "Chapter Four" pealkiri viitab Genesis IV-le, piibli peatükile, kus on ka Kaini ja Aabeli jutustus. Laulu sisu on samuti selle jutustusega seoses. "Beast and the Harlot", järjekordne laul, mis pärineb piiblist, tuleneb raamatust "Ilmutus" ja viitab Babyloni karistamisele ja pagana rahvuse hävitamisele. Kuigi laulude nimed ja liikmete esinejanimed pärinevad piiblist, on Matt Shadows intervjuudes öelnud, et tegemist pole sugugi religioosse bändiga.
Nende laulu "Blinded in Chains" võis kuulda mängu "Need for Speed: Most Wanted" heliribal. Veel üks laul, "Bat Country", oli kasutusel "SSX on Touris", "NHL 2006-s" ja "Madden 2006-s", järgides laulu "Chapter Four", mis on samuti olnud mõlema soundtrack'il, nii "NHL 2004-s" kui ka "Madden 2004-s", samuti oli see kasutusel mängus "NASCAR Thunder 2004".
Laul "Beast and the Harlot" oli kasutusel mängus "Burnout Revenge".
Kõik eespool nimetatud mängud on Electronic Artsi toodang.
Puurmani vald

Asend

Puurmani vald piirnes lõunas Tartu maakonna Laeva vallaga, põhjas ja läänes Jõgeva maakonna Põltsamaa vallaga ja idas Jõgeva, Palamuse ja Tabivere vallaga. Ulatus põhjast lõunasse oli 23 km, idast läände oli 14 km.

Etümoloogia

Puurmani nimi tuleneb tõenäoliselt endise ordumõisa Rootsi võimu aegsete omanike Buhrmeisterite perekonnanimest.

Ajalugu

Esimesed ülestähendused piirkonna kohta pärinevad 13. sajandist. Kursi ordulinnust nimetatakse esmakordselt seoses 1343. aasta sündmustega.
Puurmani valla omavalitsuslik staatus kinnitati aastal 1991.

Haridus ja kultuur

Vallas tegutses kaks kooli: põhikool Puurmanis ja Saduküla Lasteaed-Algkool. Vallas on üks kultuurikeskus (Puurmanis) ja kaks raamatukogu (Puurmanis ja Sadukülas). Vallas ilmub kord kuus vallavalitsuse infoleht Puurmani Uudised.
Kristi Rakfeldt

Kristi Rakfeldt (sündinud 24. novembril 1953 Hartfordis USAs; sünninimi Kristi Ranna) on väliseesti pedagoog.
Ta on lõpetanud Connecticuti Ülikooli bakalaureuse kraadiga ja Lõuna-Connecticuti Riikliku Ülikooli logopeedi eriala magistrikraadiga.
Ta on töötanud USAs West Haveni linna koolides logopeedina. Aastatel 1992–2013 oli ta Connecticuti Eesti Kooli juhataja. Ta on olnud ka Connecticuti Eesti Seltsi president ja asepresident.
Võsu lipp

Võsu lipp oli Lääne-Viru maakonnas asunud Võsu valla lipp ja hiljem Vihula valda kuulunud Võsu aleviku lipp.
Lipp kinnitati 4. märtsil 1998 ja valla lipuna oli see kasutusel kuni 1999. aastani, mil ühineti koos Vihula vallaga ühtseks Vihula vallaks. Pärast ühinemist oli Võsu valla senine lipp kasutusele Võsu aleviku lipuna ja seda kasutati koos Vihula valla lipuga.

Lipu kirjeldus

Võsu aleviku lipp on valge ristkülik, mille vardapoolne osa on kolme mõõtühiku ulatuses sinine. Valge osa keskel on Võsu vapilt pärit kollane päike. Lipu alumises ääres on kolmekordne sinine lainejoon. Vardapoolse sinise osa peal on valged lainejoone pikendused.
Lipu laiuse ja pikkuse suhe on 7:11 ning normaalmõõtmed 1050 × 1650 mm.
Muay Thai

Muay Thai (Tai: มวยไทย), ehk taipoks on Taist pärit võitluskunst, mille omapärasus on see, et kasutatakse kõiki kehaosi, ka põlvi ja küünarnukke nii treeningutel, kui võistlustel. Muay Thai on Tai rahvussport.
Eestis koordineerib spordiala Eesti Muay Thai Föderatsioon.

Ajalugu

Muay Thai esimesed jäljed tekkisid 18. sajandil. Muay Thai eelkäijaks peetakse Muay Boran' it ("vana poks"), mis oli vorm ilma relvadeta võitlusest, mida kasutasid Siiami sõdurid. Birma Konbaungi dünastia ja Siiami vaheliste lahingute ajal, aastal 1767 võeti kinni kuulus võitleja Nai Khanomtom. Birmalased olid kuulnud tema käsikäes võitluse oskusest ning andsid talle võimaluse võidelda oma vabaduse eest. Nai Khanomtomil õnnestus kümme Birma võitlejat oimetuks lüüa üksteise järel. Auhinnaks kinkis Birma kuningas Mangra talle vabaduse ning kaks ilusat Birma naist. Teda tunnistati kangelaseks ning tema võitlusstiil sai nimetuse Siiami-Stiilis poks, mis hiljem sai nimetuse Muay Thai. Muay Thaid tuntakse erinevates riikides ka erinevate nimedega: Kambodzas Pradal Serey, Malaisias Tomoi, Laos Muay Lao ja Birmas Lethwei. Taimaa sõjaväes kasutatakse aga muudetud taipoksi nimega Lerdrit.

Eesti tuntumad taipoksijad

Eestis on taipoksi populaarsus aina kasvamas. Taipoksitrennid algavad noortele alates 4. eluaastast, ning sellega tegeleb aina rohkem lapsi ja täiskasvanuid. Eesti tuntumad professionaalsed taipoksijad on Mirkko Moisar; Kevin Renno, kelle nimeline on ka Eesti üks populaarsemaid taipoksiklubisid; Andra Aho; Edvin- Erik Kibus; Maxim Võrovski ja Mosa “Fet” Chatchawan.
São Jorge

São Jorge on üks Assoori saartest.
Saare pindala 238 km². Saar on mägine, kõrgus kuni 1066 meetrit. Kuulub Portugalile.
Tessaalia tasandik

Tessaalia tasandik ehk Tessaalia madalik (kreeka keeles Θεσσαλική πεδιάδα või Θεσσαλικός κάμπος) on tasandik Kreekas, mis vastab ajaloolisele piirkonnale Tessaaliale. See asub Olümpose (põhjas), Píndose (läänes), Óssa (idas) ja Óthryse (lõunas) vahelises nõos ja ulatub Egeuse mereni.
Tasandik on umbes 80 km pikkune ja kuni 60 km laiune. Kõrgus on valdavalt umbes 100 m, keskosas on künkad ja madalad mäed kõrgusega kuni 500 m. Viljaka tasandiku on moodustanud peamiselt Pineióse ja selle harujõgede alluuvium.   
Suur osa Tessaalia tasandikust on tihedalt asustatud ja maa on üles haritud (teravili, aiandus). Suuremad linnad on Lárisa, Tríkala ja Kardítsa.
Jaan Maior

Jaan Maior (24. mai 1899 Vana-Roosa vald – 14. detsember 1999 Tartu) oli eesti vaimulik.
Ta on õppinud Krabi valla algkoolis, Rõuge kihelkonnakoolis; pärast kihelkonnakooli asus ta õppima Võrru evakueeritud Polangeni gümnaasiumis, kuid kui see kool omakorda Venemaale evakueeriti, asus ta õppima Võru Poeglaste Reaalgümnaasiumi. Sealsed õpingud katkestas Vabadussõda. Vabadussõjast võttis ta osa 3. jalaväepolgu staabikirjutajana. Ühe semestri õppis ta Tallinna Tehnikumi arhitektuuri osakonnas ja ühtlasi Ella Hirschi muusikakoolis, seetõttu lõpetas ta Võrus gümnaasiumiõpingud alles aastal 1922. Aastatel 1922–1928 õppis Tartu Ülikooli usuteaduskonnas; samaaegselt õppis ta aastatel 1922–1924 Tartu Kõrgemas Muusikakoolis. Kuulus Eesti Üliõpilaste Seltsi. Prooviaastal oli ta Torma Maarja koguduses (Aleksander Kuusiku juures) ja Rõuge Maarja koguduses (Valter Viksi juures). Ordineeriti 17. märtsil 1929 õpetajaks.
Ta oli aastatel 1929–1930 Avinurme koguduse õpetaja. Aastatel 1930–1949 oli ta Hargla koguduse õpetaja. Lisaks hooldas ta aastast 1946 Valga Peetri-Luke kogudust ja aastast 1947 Roosa Jakobi kogudust ning oli aastatel 1945–1949 Valga praostkonna praosti kohusetäitja. Aastatel 1949–1950 oli ta Rakvere Pauluse koguduse õpetaja, aastatel 1950–1953 täitis ta Jõhvi Mihkli koguduse õpetaja kohuseid. Aastatel 1953–1974 oli ta Otepää Maarja koguduse õpetaja, lisaks hooldas ta aastatel 1966–1969 Sangaste ja Laatre Püha Laurentsiuse kogudust; samuti oli ta aastatel 1954–1974 Valga praostkonna abipraost. Samuti aitas teda tema abikaasa Linda (1905–1994), kelle peapiiskop Alfred Tooming 14. novembril 1968 teise naisena ordineeris vaimulikuks. 1. novembril 1974 jäi Jaan Maior emerituuri.

Isiklikku

Tema abikaasa Linda Maior oli teine naine, keda peapiiskop ordineeris vaimulikuks. Tema abikaasa vend Arnold Kais (1911–1963) oli Kadrina Katariina koguduse õpetaja.
Kriitpaber

Kriitpaber on läikiv ja tihe paber, mis on valmistamisel kaetud erilise seguga.
Kriitpaberit kasutatakse peamiselt illustratsioonide ja luksusväljaannete trükkimiseks.
Aacheni rahu (1668)

Aacheni rahu ehk Esimene Aacheni rahu oli rahuleping, mis sõlmiti 2. mail 1668 Aacheni kongressi tulemusena Prantsusmaa ja Hispaania vahel ning mis lõpetas Devolutsioonisõja.
Prantsusmaa sai vallutatud alad Flandrias ja Hainaut's (Lille, Tournai, Douai) Hispaanialt oma valdusse ning tagastas Hispaaniale Franche-Comté.
Rahu auks korraldati Harelbekes ilutulestik.
Kuršėnai

Ajalugu

Kuigi linn asub ajaloolisel žemaitide asualal, on selle nimi tulenenud ilmselt seal elanud kuralastest. Kuršėnaid on esimest korda mainitud 12. sajandil. Esimene kirik rajati sinna aastal 1523. Aastal 1561 sai Kuršėnaist alev.
Aastal 1564 hakkas asula kuuluma Despot-Zenowiczitele, pärast seda aga Pacidele. Viimased omanikud olid Gruževskised, kellele alev kuulus kuni Teise maailmasõjani.
Kuršėnai hakkas arenema XIX sajandi teisel poolel, mil valmis Liibavi–Romno raudtee. 26. juulil 1919 toimus alevi all esimene bermondtiaadi lahing Leedu territooriumil. Linnaks sai aastal 1946.
Kätlin Maran

Kätlin Maran (sündinud 24. jaanuaril 1970) on eesti ettevõtja. Ta tegeleb rõivaäriga.
Ta on Priit Marani tütar.
Kätlin õppis Tallinna 37. Keskkoolis ja lõpetas Tallinna 54. Keskkooli.
Ta mängis Harry Egipti reklaamfilmides, sealhulgas "Kanahakkliha". 1988. aastal tuli ta Miss Tallinna võistlusel teiseks printsessiks.

Isiklikku

Ta oli 1988–1990 abielus Kalev Kurega. Hiljem on ta olnud Tõnu Leppiku ja Meelis Lao elukaaslane.
Tema elukaaslane on Urmas Sõõrumaa. Neil on tütred Katriin ja Kristiin.
Eddie Irvine

Edmund Irvine (sündinud 10. novembril 1965 Newtownardsis Põhja-Iirimaal) on endine Suurbritannia Vormel 1 võidusõitja. 
Võidusõiduga hakkas ta oma vanemate innustusel tegelema juba varakult. Tema isa Edmund Irvine seenior ja õde Sonia toetasid teda terve tema karjääri jooksul.
Tema kui elukutselise võidusõitjakarjäär algas aastal 1983. Aastal 1988 liitus ta Vormel 3 sarjaga, aasta hiljem sarjaga Vormel 3000.
Vormel 1 maailma pääsemisele aitas kaasa Jordani Vormel 3000 tiimiga liitumine 1990. aastal. Aastal 1993 sai ta Jordani sõitjaks Vormel 1 sarjas. Tema karjäär Vormel 1 sarjas algas edukalt. Aastal 1996 sai temast Ferrari sõitja. Tema meeskonnakaaslaseks sai hilisem seitsmekordne maailmameister Michael Schumacher.
Aasta 1999 oli Eddie Irvine'i karjääri edukaim: ta võitis 4 sõitu, kuid kaotas maailmameistritiitli aasta viimasel võistlusel Jaapanis Mika Häkkinenile, tulles ise teiseks. Ta kaotas kokkuvõttes Häkkinenile kahe punktiga.
Pärast hooaega lahkus ta Ferrarist ja ühines äsjaloodud Jaguar F1 tiimiga. Eddie oli ainus sõitja, kes suutis Jaguari poodiumile viia (kahel korral). Üks neist oli 2001. aasta Monaco Grand Prix ja teine 2002. aasta Itaalia Grand Prix.
Pärast 2002. aasta hooaega ta lõpetas oma karjääri.
Kõrgkooliraamatukogu

Kõrgkooliraamatukogu on raamatukogu, mille põhiülesandeks on teenindada üliõpilasi, ülikoolide ja teiste kõrgharidust andvate õppeasutuste akadeemilist koosseisu ja spetsialiste. Samas võib kõrgkooliraamatukogu lisaks põhiülesande täitmisele teenindada ka muid kasutajarühmi või isegi kogu elanikkonda. 
Kõrgkooliraamatukogu alatüübiks on ülikooliraamatukogu. Kõrgkooliraamatukogud võivad samaaegselt olla ka teadusraamatukogud ja erialaraamatukogud.
Side (Türgi)

Side (kreeka keeles Σίδη, ′granaatõun′) on kuurortlinn Türgis Vahemere rannikul Antalya provintsis. Side on Türgi tuntumaid antiikaja kreeka linnu.

Varia

Linnast on pärit Seleukiidide soost kuningas Antiochos VII Sidetes (suri 129 eKr; valitses 138−129).